Da 2019 blev til 2020, skete der en række store forandringer på DR.

De forandringer betød blandt andet, at radiokanalen P7 Mix og tv-kanalen DR K pist forsvandt, mens DR3 og DR Ultra blev til rent digitale kanaler.

Og i dag blændes der så op for endnu en forandring.

Fra og med onsdag den 22. januar 2020 kan du nemlig udforske DR2s digitale lillebror på DRTV. DR2+ er ikke en ny kanal, men et tillæg til DR2, der kan findes på DRTV.

DR2+ lægger ud med tre helt nye programserier: 'Sektlederens hemmelighed', 'Trumps tweets' og 'Cornflakes med lort og Død ved kølle - humoren der formede dig'.

Herefter vil der fra midten af februar udkomme en ny programserie fra DR2+ hver anden uge på DRTV, hvor der blandt andet vil blive dykket ned i emner som kultur, klimakrise, og radikalisering samt overvågningskapitalisme, international politik og ligestillingskamp.

Programmerne og formidlingen er målrettet især yngre streamere. Det fortæller Irene Strøyer, programchef for DR2+ og DR3, der kalder det et laboratorium, hvor der i høj grad skal leges med formidlingen.

Om DR2+ DR2+ kan ses på DRTV fra onsdag den 22. januar 2020.

DR2+ er et digitalt hjørne af DR2, som har til opgave at løfte kultur- og samfundsstoffet ud til de digitale brugere.

Find DR2+ her.

- DR2 har klart haft et ældre publikum, og ambitionen må være, at man også rammer dem, der er under 45 år. Og at vi forsøger at lære, hvordan man formidler samfund og kultur til dem, der ikke nødvendigvis har piben i munden, og hvordan vi gør det på nogle præmisser, hvor det aktive tilvalg er altafgørende, og hvor brugerne er yngre.

Vi kommer ikke til at ramme plet fra start

Irene Strøyer var selv med til at starte DR3, som hun i dag stadig er programchef for. Af erfaring siger hun, at DR2+ ikke kommer til at ramme plet fra dag 1, men at det tager tid at lave et nyt tv-brand, når man skal eksperimentere sig frem til den rigtige form.

- Jeg plejer at sige, at det tager to år at lave et ordentligt tv-brand, for det tager tid at finde frem til kernen. Vi har mange forskellige typer programmer, og vi kaster et bredt net og tager det meget seriøst, at vi har lov til at eksperimentere og prøve ting af.

Men har man så en klar profil af, hvem du skal være, for at DR2+ er lige dig?

- På DR3 har vi ikke hæftet os så meget ved, hvilken alder du har, men hvor du er i dit liv. Vi siger, at DR3-brugeren er meget indadsøgende og spørger: 'Hvem er jeg og hvorfor?' DR2+ bliver mere dem, der spørger: 'Hvem er jeg i forhold til samfundet?', og dem, der har overskud til at sætte sig i relief til omgivelserne.

Læs også : Derfor har du færre DR-kanaler fra i dag

Ændringerne i DR har været planlagt siden sparerunden i 2018, hvor den daværende regering og dens støttepartier pålagde DR at spare 20 procent.